google/wiki40b huggingface dataset:
אלופריניים

מאפיינים פיזיים

זוהי צפרדע קטנה. צבעיה משתנים- גופה יכול להיות שחור עם פסים ונקודות זהובים או צהוב חיוור, או מצב הפוך- גוף זהוב או צהוב חיוור, עם פסים ונקודות שחורים. גופה שטוח, וכך גם ראשה. יש לה שק קול אחד בלבד, הנמצא מתחת ללסתה התחתונה. הרפידות באצבעותיה גדולות יחסית, והם אף יותר גדולים מהאצבעות עצמן. האוזן התיכונה שלה גלויה. היא דומה לצפרדעים ממשפחת האילניתיים, אולם הן נבדלות בצורת הקצה של הגלילים שלהן.

מיון טקסונומי

הצפרדע מהסוג Allophryne הוא חלק ממשפחה המכילה סוג אחד בסדרת חסרי הזנב: Allophrynidae. מחלוקות רבות התעוררו בנוגע לסיווגו של מין זה, בשל היחסים האבולוציוניים המורכבים שלו. הוא צורף למשפחות כמו האילניתיים, קרפדיים, לפטודקטיליים, ועד לאחרונה המינים הקרובים אליו ביותר לא היו מוכרים וידועים.
Allophryne דומה בצורתו החיצונית לאילניתיים, אך הוא שונה מהם בצורת הגלילים באצבעותיו. אף על פי שיש להם דמיון מורפולוגי רב, מחקרים פילוגנטיים מ-2012 הראו כי משפחת האלופריניים היא הטקסון-אח של משפחת הצנטרולניים. גם האלופריניים וגם הצנטרולניים קרובים יחסית ללפטודקטיליים.

אקולוגיה והתנהגות

צפרדעים אלה הן עציות למחצה, שכן הם מבלות חלק מהזמן בשהייה על עצים שגובהם נע בין מטר אחד לשלושה מטרים, ואת חלקו האחר על האדמה. הן נוטות להתרבות מהר, שכן הן מנצלות את שלוליות המים הקטנות שנוצרות לאחר תקופה גשומה. הן נמצאות ביערות דלילים יחסית, אך הן נמנעות מחיים ביבשה חשופה.
סרחיו רומרו

קריירה

רומרו החל את הקריירה בקבוצת ראסינג קלוב. אף על פי שנחשב לאחד השוערים הצעירים המבטיחים ביותר בארגנטינה, שימש רומרו בעיקר כשוער מחליף וזאת בשל גילו הצעיר.
רומרו היה מהשחקנים המצטיינים של נבחרת ארגנטינה הצעירה שזכתה בגביע העולם לנוער בשנת 2007. יכולתו הביאה את א.ז. אלקמאר לרכוש אותו תמורת 2 מיליון אירו. בעונת 2008/2009 זכה עם הקבוצה באליפות הליגה ההולנדית. רומרו הופיע עם הנבחרת האולימפית במשחקים האולימפיים בשנת 2008. רומרו ערך את הופעת הבכורה שלו בנבחרת הבוגרת ב-9 בספטמבר 2009 במשחק מול פרגוואי במסגרת מוקדמות מונדיאל 2010.
בשנת 2011 עבר רומרו לקבוצת סמפדוריה האיטלקית.
ב-17 באוגוסט 2013 הושאל רומרו לשנה למונקו הצרפתית.
ב-27 ביולי 2015 חתם רומרו ל-3 שנים במנצ'סטר יונייטד. על אף שבמרבית תקופתו בקבוצה שימש כמחליף לדויד דה חאה, היה רומרו מעורב מאוד בעונת 2016/2017 בליגה האירופית. רומרו שימש כשוער הבכיר של הקבוצה במפעל, וזכה לדקות משחק רבות במהלך הטורניר. הוא אף פתח בשערה של הקבוצה למשחק הגמר מול אייאקס, בו שמר על שער נקי בניצחון קבוצתו 2-0.
ב-27 במרץ 2018 נפצע רומרו בברך בתבוסה 6-1 לספרד ובעקבות כך לא נכלל בסגל של ארגנטינה למונדיאל 2018.
צבי נחמיה בוטקובסקי

ביוגרפיה

נולד בסובאלק שבפולין (אז בתחום המושב היהודי של האימפריה הרוסית) בשנת 1886 ליהודה דוד בוטקובסקי (1853–1916), סוחר, חבר ארגון "בני משה" ופעיל ב"חובבי ציון". הוא הועלה כילד לארץ ישראל ב-1895, וגר אצל אחיו הבכור נחמן שלמה, אך הוחזר לפולין בשל מחלת הקדחת שאכלה במתיישבי חדרה הראשונים. עלה בשנית בעצמו בשנת 1906 והתיישב גם בעת זו בחדרה. 
בשנים 1911–1918 כמו גם בשנים 1921–1925, הוא כיהן כראש ועד היישוב של חדרה. הוא היה פרדסן, ומפעילי התאחדות האיכרים בחדרה, מטעמה היה נציג במוסדות היישוב ובמוסדות התנועה הציונית. בשנת 1920 נבחר ברשימת ההתאחדות לאספת הנבחרים הראשונה. באספת הנבחרים השנייה כיהן מטעם רשימת הגוש החקלאי והיה חבר הוועד הלאומי.
בוטקובסקי התעניין בחקלאות ובפרדסנות, ופרסם מאמרים בנושאים אלה בעיתונות התקופה. היה בין המתעדים הראשונים של תולדות חדרה, ופרסם ספר ומפות על התפתחותה. 
בוטקובסקי נפטר בחדרה בשנת 1943.
על שמו נקרא רחוב בדרום חדרה. נולדו לו ארבעה ילדים.
עטרות אדר

עַטְרוֹת אַדָּר (גם עטרות או עטרות הארכי) הוא יישוב המוזכר בספר יהושע בגבול בין נחלת שבט בנימין לנחלת שבט אפרים.

בתנ"ך

על פי המסופר בספר יהושע, היא נמצאה בגבול שבט בנימין ושבט אפרים:
וַיצא הגורל לבני יוסף ... ויצא מבית אל לוזה ועבר אל גבול הארכי עטרות
— ספר יהושע טז ב
וַיְהִי גְּבוּל בְּנֵי אֶפְרַיִם לְמִשְׁפְּחֹתָם, וַיְהִי גְּבוּל נַחֲלָתָם מִזְרָחָה עַטְרוֹת אַדָּר עַד בֵּית חוֹרֹן עֶלְיוֹן
— ספר יהושע טז ה
וַיַּעַל גּוֹרַל מַטֵּה בְנֵי בִנְיָמִן לְמִשְׁפְּחֹתָם וַיֵּצֵא גְּבוּל גּוֹרָלָם בֵּין בְּנֵי יְהוּדָה וּבֵין בְּנֵי יוֹסֵף: ... וְעָבַר מִשָּׁם הַגְּבוּל לוּזָה אֶל כֶּתֶף לוּזָה נֶגְבָּה הִיא בֵּית אֵל וְיָרַד הַגְּבוּל עַטְרוֹת אַדָּר עַל הָהָר אֲשֶׁר מִנֶּגֶב לְבֵית חֹרוֹן תַּחְתּוֹן
— ספר יהושע יח יג
הדעות חלוקות לגבי השם העיקרי של המקום. היו שטענו שהשם העיקרי הוא עטרות ארך, על שם הארכי, וש"עטרות אדר" הוא טעות שנבע מחילופי אותיות. אחרים טענו ששם המקום הוא "עטרות אדר" המתייחס למשפחת ארד של שבט בנימין, הנקרא על שם בנו של בלע בן בנימין, הנקרא בספר דברי הימים אַדָּר.

בימי המשנה והתלמוד

תרגום יונתן מתרגם את תמר דבורה בשופטים, ד' ה': "עטרות דבורה". הירונימוס מזכיר את עטרות ומציין שהיא סמוכה לרמה. אוסביוס מקיסריה מציין שהיו שני מקומות בשם עטרות ליד ירושלים.

זיהוי

עטרות הקדומה המוזכרת בספר יהושע מזוהה עם "ח'רבת עטארה" (או אלעטארה בנ"צ 170143) על תוואי נחל שכם מדרום לתל א-נצבה, המזוהה עם העיר המקראית מצפה. אולם, היו ששללו זיהוי זה בגלל שבמקום נמצאו ממצאים ארכאולוגיים רק מתקופות מאוחרות יותר. אלברכט אלט הציע לזהות את עטרות עם שם אחר של מצפה וייחס את שינוי השם למעבר העיר בין ממלכות ישראל ויהודה. פליקס-מרי אבל זיהה את עטרות בכפר עקב. יהודה אליצור מזהה את עטרות הקדומה בחרבת רדנה (בנ"צ 169146) כקילומטר מצפון לראמאללה. בחפירות שנערכו באתר זה נמצאו שרידי יישוב מהתקופה הישראלית לפי זיהוי זה, אמנם לא השתמר השם עטרות במקום העתיק אך נדידת שם קדום למרחק של ארבעה ק"מ (המרחק לחרבת עטארה) אינה מקרה נדיר. הוצע גם לזהותה בא-טירֶה מדרום מזרח ליישוב בית חורון תחתון, או בחרבת א-דריֶה מדרום מערב לו.
מושב עטרות נקרא על שם היישוב הקדום.
מרקוס סלוטר

קריירה מקצועית

סלוטר עבר לאירופה לשחק בקבוצה פינאר קרשיאקה מליגת העל הטורקית בכדורסל. הייתה לו עונה פורה עם ממוצע של 13.3 נקודות, 10.1 ריבאונדים, 1.2 חסימות ו-2.3 חטיפות כדור. הוא נבחר ל-MVP של משחק האולסטאר של ליגת העל הטורקית ב-2007. לאחר מכן חתם על חוזה של שנתיים על קבוצת ה-NBA מיאמי היט ביוני 2007, אך שוחרר ב-29 באוקטובר 2007 בטרם שיחק במדיה.
בעונת 2007/2008 הוא חתם בקבוצה הישראלית הפועל ירושלים איתה הגיע לרבע גמר גביע יול"ב אך נענש משמעתית על כך שבילה עם פרוצה בערב לפני משחק בצרפת ושוחרר מהמועדון. לאחר מכן חתם בקבוצת גראבלין דנקירק מליגת העל הצרפתית בכדורסל להמשך העונה.
בעונת 09\2008 הוא חתם על חוזה לשנה אחת עם הקבוצה אייסבירן ברמרהאפן מליגת העל הגרמנית בכדורסל. באוגוסט 2009, הוא חתם על חוזה של שנתיים במועדון הכדורסל נאנסי מליגת העל הצרפתית בכדורסל.
ב-27 ביולי 2010, הוא חתם על חוזה לשנה במועדון הכדורסל ויאדוליד מליגת העל הספרדית בכדורסל. 
ביולי 2011, הוא חתם על חוזה לשנה במועדון הגרמני ברוז במברג. שנה מאוחר יותר, לאחר שזכה באליפות הליגה הגרמנית ובגביע הגרמני הוא חזר לספרד וחתם במועדון הפאר הספרדי ריאל מדריד מליגת העל הספרדית בכדורסל. באוגוסט 2013, הוא האריך את חוזהו עם ריאל מדריד עד סוף עונת 14\2013.
בקיץ 2019 חתם סלוטר בא.א.ק. אתונה.
לוריין לוצוף

ביוגרפיה

לוצוף נולדה וגדלה למשפחת מהגרים יהודים ממזרח אירופה בעיירה קטנה שבפרובינציה מדינת אורנג' החופשית. אמה ילידת יוהנסבורג ואביה היגר עם משפחתו בשנת 1921 לדרום אפריקה מלודזה, לטביה וגידל בקר בחווה. 
בתחרויות האתלטיקה של המכביה השישית שנערכו בספטמבר 1961 זכתה לוצוף בשתי מדליות, כסף וארד. מדליית כסף, בריצת 100 מטר בתוצאה של 12.3 שניות, אחרי דבורה טרנר מבריטניה (12.1 שניות) ולפני מדלין ברגמן מאוסטרליה (12.4 שניות) ומדליית ארד בריצת 200 מטר בתוצאה של 25.9 שניות, אחרי מדלין ברגמן שקבעה שיא מכביה חדש של 25.1 שניות ודבורה טרנר (25.9 שניות).
ב-1962 קראה העצרת הכללית של האומות המאוחדות להחרים את דרום אפריקה בשל משטר האפרטהייד שהונהג בה. הוועד האולימפי הבינלאומי אסר על דרום אפריקה להשתתף במשחקים האולימפיים ובכך נמנעה ממנה ההשתתפות באולימפיאדה, החלטה שהיא תמכה בה.

כוכבת המכביה

בתחרויות האתלטיקה של המכביה השביעית שנערכו באוגוסט 1965 זכתה לוצוף ב-3 מדליות זהב, בריצת 100 מטר בשיא מכביה חדש של 11.9 שניות, לפני מרים סידרנסקי (12.2 שניות) וחנה סמוך (12.5 שניות), שתיהן מישראל בריצת 200 מטר בשיא מכביה חדש של 25.0 שניות, לפני מרים סידרנסקי (25.5 שניות) וגיסון מאוסטרליה (26.9 שניות) וברצת 400 מטר בשיא יסוד חדש של 59.4 שניות, לפני חנה צדיק מישראל (1:00.1 דקות) ובאומן מבריטניה (1:00.4 שניות).
על אף שניבחרה למשלחת האמריקאית למכביה השמינית היא לא השתתפה בה מאחר שהייתה בהריון.
לוצוף חזרה להשתתף בתחרויות האתלטיקה של המכביה התשיעית שנערכו ביולי 1973 הפעם כנציגת ארצות הברית וזכתה בשתי מדליות, כסף וארד. מדליית כסף, בריצת 200 מטר בתוצאה של 26.03 שניות, אחרי אלה קציר מישראל (25.77 שניות) ולפני ג'נין קפלן מרודזיה (26.51 שניות) ומדליית ארד, בריצת 100 מטר בתוצאה של 12.59 שניות, אחרי אסתר שחמורוב שקבעה שיא מכביה חדש של 11.75 שניות ואלה קציר (12.26 שניות), שתיהן מישראל.

חייה האישיים

במכביה הכירה לוצוף את השחיין האמריקאי ריצ'רד אברמסון. שלוש שנים לאחר מכן היא נישאה לו ביוהנסבורג. בעקבות נישואיה עזבה את משפחתה בדרום אפריקה ועברה להתגורר בארצות הברית. אברמסון היה נשיא מכון וושינגטון למדיניות המזרח התיכון.
ב-1 באוקטובר 2010 יצא לאור ספרה האוטוביוגרפי - My Race: A Jewish Girl Growing Up Under Apartheid in South Africa
ב-17 בינואר 2016 נפטר בעלה.
נפש בנפש

נפש בנפש הוא מוסד ללא כוונת רווח המעודד עלייה של יהודים לארץ ישראל מצפון אמריקה וארצות דוברות השפה האנגלית. הארגון הוקם בשנת 2002 על ידי הרב יהושע פס וטוני גלברט. נכון לשנת 2016, עלו בעזרת נפש בנפש לארץ ישראל, כ-45,000 יהודים, לפי נתוני הארגון.

סקירה כללית

נפש בנפש הוא ארגון שהוקם בארצות הברית ומרכזו כיום בירושלים. מטרותיו הן קידום את העלייה לארץ ישראל מצפון אמריקה ומבריטניה, העלמה או צמצום המכשולים הכלכליים, המקצועיים, הלוגיסטיים והחברתיים שעומדים בפני היהודים באזורים אלו, ועזרה לביסוסם של העולים בישראל. נפש בנפש פועלת בשיתוף פעולה עם ממשלת ישראל ועם הארגונים היהודיים בכל העולם.
כמחצית מתקציב הארגון מגיע מממשלת ישראל ומהסוכנות היהודית. בנוסף, בשנת 2014 קיבל הארגון 16 מיליון ש"ח מקרן קיימת לישראל.

היסטוריה

ארגון נפש בנפש הוקם לאחר שקרוב משפחה של הרב יהושע פס נרצח בפעולת טרור בישראל. באופן כללי, אנשים רבים ייחלו לעלות לישראל אך לא מימשו רצון זה עקב פעולות הטרור שהתרחשו בישראל באותה התקופה. למרות זאת, הרב יהושע פס, והפילנתרופ טוני גלברט, שהוא איש עסקים מפלורידה היו נחושים להתגבר על המכשול הזה ולהגשים לרבים את חלומם.
בקיץ 2002 מומש הרעיון כאשר יצאה לפועל הטיסה הראשונה לישראל במסגרת הארגון. בשנים שלאחר מכן, גדל הביקוש להיות חלק מהארגון, ועד לסוף 2007, עשו מעל ל-30 טיסות את דרכן מצפון אמריקה לישראל במסגרת הארגון. במאי 2006, כתגובה להתעניינות רבה מהקהילה היהודית בבריטניה בעלייה, הרחיב הארגון את שירותיו וכלל בהם גם את בריטניה. בינואר 2007, הצטרף דני איילון, לארגון כיושב-ראש עמית.

בדצמבר 2007 - מספר הטיסות שהגיעו לישראל במסגרת הארגון הגיע ל-30.

בינואר 2008 - הכריז הארגון על מענק מלגה לרופאים שהגיעו לישראל דרך הארגון.
הארגון, בשיתוף עם ארגון ידידי צה"ל (FIDF), בנה תוכנית מיוחדת לחיילים בודדים עולים שמטרתה סיוע בכל השלבים של הגיוס החל משלב הטרום עלייה, טרום גיוס, במהלך השירות הצבאי ועם שחרורם מצה"ל. במסגרת התוכנית, זוכים החיילים להדרכה טרם הגיוס וליווי במהלך השירות הכולל סיוע כספי, מענה רגשי ותמיכה חברתית. התוכנית אף דואגת למשפחות מלוות עבור החיילים שעזבו את משפחתם ועברו הנה כדי לשרת בצה"ל. במסגרת התוכנית נמצאים 2,500 חיילים בודדים עולים מכל העולם.

ביקורת

מבקרי הארגון טוענים שישנם עולים שחשים שמצוקותיהם בישראל נותרות ללא מענה. כמו כן הובעה ביקורת על רמות השכר הגבוהות של מנהלי הארגון. אנשי הסוכנות היהודית טוענים שההסכם בין "נפש לנפש" לממשלת ישראל מעביר לגוף פרטי סמכויות ממשלתיות, ושהקריטריונים לקבלת מימון ממשלתי לגופים המעודדים עליה הוגדרו מלכתחילה כך שרק הארגון "נפש ונפש" יעמוד בהם.
ישראל (איסי) דורון

ביוגרפיה

דורון בוגר תואר ראשון במשפטים באוניברסיטה העברית בשנת 1989, התמחה במחלקת הבגצי"ם בפרקליטות המדינה (תחת האימון של עו"ד עוזי פוגלמן, ועו"ד מני מזוז) וכן אצל עו"ד נעמי וייל. הוא המשיך ללימודי תואר שני במשפטים מוושינגטון קולג' למשפטים באמריקן יוניברסיטי, בשנת 1993. בשנת 2000 השלים את לימודי הדוקטורט בבית הספר למשפטים (Osgoode Hall Law) באוניברסיטת יורק, טורונטו.
דורון מחברם של מאמרים רבים שפורסמו בכתבי עת ישראלים ובין-לאומיים. נוסף על עבודתו האקדמית דורון פעיל במגוון ארגונים לא-ממשלתיים, והוא אחד המייסדים של עמותת המשפט בשירות הזִקנה. נכון ל-2018 מכהן כחבר בוועד המנהל של העמותה וכן באגודה הישראלית לגרונטולוגיה.
בשנת 2012 פרסם את הספר "זיקנה בהיכלים של צדק: זקנים וגילנוּת בפסיקת בית המשפט העליון", אודות יחסו של בית המשפט העליון לתופעת ההזדקנות והגילנות, כסמכות משפטית עליונה שפסיקותיה הן אבני דרך חוקתיות וציבוריות, ועמדותיה כלפי זכויות הזקנים היא בעלת משקל רב.
בשנת 2013 פרסם את הספר "זקנים בסיכון: היבטים משפטיים, טיפוליים ואתיים", העוסק בחוקי הגנה על זקנים ובאופן שבו ניתן לעשות בהם שימוש בטיפול באוכלוסיות בסיכון. הספר מציג קשת רחבה של בעיות חברתיות וסוגיות, שאנשי מקצוע המטפלים בזקנים נדרשים להתמודד עמן. הספר מציע לאנשי המקצוע ידע זמין, אמין ומוסמך ברמה התאורטית וברמה המעשית.

פועלו החברתי

דורון הקים בשנת 2002, יחד עם עמיתים נוספים, את "עמותת המשפט בשירות הזיקנה". במסגרת עמותה זו ניהל דורון יחד עם עמיתיו סדרה של מאבקים משפטיים לקידום זכויותיהם של אזרחים ותיקים וזקנים במדינת ישראל. מרבית המאבקים המשפטיים העקרוניים התנהלו כנגד אפליה מטעמי גיל, וכנגד הסדר חובת הפרישה הגילאית.
חיל האוויר השמיני של ארצות הברית

חיל האוויר השמיני של ארצות הברית (באנגלית: Eighth Air Force) הוא יחידה צבאית המשתייכת לפיקוד המהלומה הגלובלית (AFGSC) במסגרת חיל האוויר של ארצות הברית. מפקדת החיל שוכנת בבסיס חיל האוויר בארקסדייל (Barksdale Air Force Base) בלואיזיאנה.
החיל משמש ככוח מהלומה אווירית אסטרטגי גלובלי - אחד המרכיבים האוויריים המשרתים בפיקוד האסטרטגי של ארצות הברית. חיל האוויר השמיני מכיל את לבו של כוח המפציצים הכבדים האמריקני: ה-B-2 ספיריט וה-B-52 סטרטופורטרס.
החיל נוסד במהלך מלחמת העולם השנייה, ב-22 בפברואר 1944, כאשר פיקוד המפציצים ה-8 שבסיסו בבריטניה קיבל את שמו החדש. כחלק מחילות האוויר של צבא ארצות הברית פעל החיל בחזית מערב אירופה ועסק בהפצצות אסטרטגיות בשמי צרפת, ארצות השפלה וגרמניה, ובקרבות אוויר כבדים כנגד הלופטוואפה עד לכניעה הגרמנית במאי 1945. החיל היה המערך האווירי הגדול ביותר שפעל במלחמה מבחינת כוח האדם, הציוד והמטוסים.
במהלך המלחמה הקרה היווה החיל חלק מפיקוד האוויר האסטרטגי של ארצות הברית בפיקוד לוטננט גנרל שבסיסו בווסטובר (Westover), מסצ'וסטס והפעיל את המפציצים והטילים האסטרטגיים ברמה הגלובלית.
חיל האוויר השמיני השתתף במלחמות ובעימותים רבים ברחבי העולם, בהם מלחמת קוריאה, מלחמת וייטנאם ומלחמת המפרץ הראשונה.
Hitman: Absolution

משחקיות

המשחק משוחק מנקודת מבט בגוף שלישי, ומתרחש בארצות הברית בעיירה הבדיונית Hope בדרום דקוטה ובשיקגו. השחקן שולט במתנקש ששמו סוכן 47, שהוא מתנקש עלית מהדרגה הגבוהה ביותר. המשחקיות של Hitman: Absolution דומה למשחקיות בקודמיו - משחק התגנבות מגוף שלישי המאפשר גם ברמה מסוימת יריות. השחקן בוחר כיצד לגמור כל שלב - בין אם בדרך של התגנבות, בין אם בדרך אלימה של הריגה המונית, ובין אם בלי להתגלות פעם אחת. כשחקן, יש מגוון רחב של כלי נשק ועצמים שאפשר להשתמש בהם - פטיש, מזרק, גרזן, אקדחים, לבנים, ומגוון כלי נשק רחב יותר - צלפים, תת-מקלעים, רובי סער, ואקדחים ממגוון סוגים. מערכת המשחק מאפשרת לכם לסיים את המשימה ככל שתרצו, אך תעניש אתכם כאשר תהרגו מטרה שלא מיועדת להריגה, כאשר יגלו אתכם וכאשר תהרגו חפים מפשע - בכך שהיא תוריד נקודות. עוד מערכת שהמשחק מביאה זאת מערכת ה-Instinct - באמצעותה אפשר לגלות אויבים או דרכים במשחק בקלות יתרה יותר וכן להשתלב בסביבה בקלות יתרה יותר. סביבת המשחק מביאה אינספור אפשרויות להסחות דעת ואפשרות להרוג - פיצוצים של מטענים, תאונות עבודה, דליפת גז, פיצוץ של מכונית, רעל, והצתת זיקוקים. המשחק לוקח אתכם למקומות שונים כמו אחוזה מאובטחת, חברה ליצור נשק, מלון שנשרף, ספריה שננטשה, בית יתומים, כלא, מועדון חשפנות ותחנת משטרה במהלך העלילה.
המשחק גם מאפשר לראשונה משחק באונליין. האונליין עובד בכך שהקהילה יוצרת "חוזים" ובהם הם בוחרים מטרות וכיצד להרוג את המטרות - מי שמשלים את החוזה מקבל על כך כסף. השחקנים בוחרים כיצד הסביבה תהיה, עם איזה נשק להרוג ואיזה מטרה להרוג מכלל המטרות המתאפשרות בחוזה.
Messy Little Raindrops

רקע

קול ספירה בראיון שנערך בתוכנית של אלן קאר שהחלה להקליט את האלבום בתחילת חודש פברואר 2010. בהמשך החלה לעבוד will.i.am, אשר עבד איתה מאלבום הבכורה שלה 3 Words.
ב-14 באוקטובר, חשפה קול את עטיפת האלבום ורשימת השירים שלו. קול ספירה גם ששמו של האלבום הגיע מתוך השיר שנמצא באלבום שנקרא "Raindrops".
נפתלי דין

ביוגרפיה

נולד בבוטושן שברומניה לקלרה ואהרון דינוביצר. בשנת 1935 הגיע לישראל כעיתונאי לסיקור אירועי המכביה ונשאר בארץ. בשנת 1937 הגיע לתל מונד, שם עבד כנגר בקואופרטיב נגרי האריזה. בין השנים 1939–1945 השתתף בהקמת המחנה הצבאי הבריטי בפרדסיה ובהגנת היישובים באזור.
בשנת 1946 שימש כמרכז העבודה בלשכת העבודה ובשנת 1947 התמנה למזכיר הלשכה. במלחמת העצמאות פיקד על אזור כפר זיו (כיום חלק מכפר הס בשרון), וזכה באות ההגנה.
בשנת 1954, עם הקמת המועצה המקומית בתל מונד, התמנה לראש המועצה וכיהן בתפקיד זה עד 1970. במהלך כהונתו קבע את גבולות המושבה, העביר את רכוש המועצה מהמועצה האזורית הדר השרון, הכניס מערכת חשמל, הקים את באר המים הראשונה, קלט את העולים הרבים אשר הגיעו ליישוב ואיכלס אותם בדירות קבע.
בשנת 1962 קיבל תעודת אזרח מצטיין מנשיא המדינה יצחק בן צבי. בשנת 1980 קיבל אזרחות כבוד מטעם מועצת תל מונד. עם פרישתו, בשנת 1970, עבר קורס סוכני ביטוח והקים משרד בנתניה, שבו עבד עד יומו האחרון.
לדין שלושה ילדים ונכדים.
ב-4 במרץ 2001, בדרכו למשרדו, נפצע באורח קשה בפיגוע התאבדות במרכז נתניה. דין הובהל למרכז הרפואי הלל יפה ומת כעבור כחמש שעות מפצעיו. בת אחותו שלומית זיו, שפגש במקרה, נהרגה במקום. הובא למנוחות בבית העלמין בתל מונד. לאחר מותו, נקרא על שמו בית המועצה הראשון בתל מונד "בית נפתלי".
צבי פוגל

קורות חייו

צבי פוגל נולד וגדל בבאר שבע. בכיתה ט' עבר לקבוצת כנרת ולמד בתיכון בית ירח. התגייס לקורס טיס ב-1975 ולאחר שנשר ממנו עבר לחיל התותחנים בו שירת כקצין. לאחר שהשתחרר פנה ללימודי משפטים, אך חזר לשירות קבע ב-1981. במלחמת לבנון הראשונה שירת כמפקד סוללת תותחנים. בשנים 1986-1988 שירת כמפקד גדוד 334 ופיקד עליו במהלך האינתיפאדה הראשונה. פיקד על עוצבת אדירים והיה מפקד הסיוע הארטילרי של עוצבת הגליל במבצע דין וחשבון. פיקד על עוצבת גולן במהלך מבצע ענבי זעם. בשנים 1997–2000 פיקד על עוצבת קלע דוד, אגד חימוש מונחה מדויק.
בשנים הראשונות של האינתיפאדה השנייה שימש פוגל כראש מטה פיקוד הדרום, וכסגנם של האלופים יום טוב סמיה ודורון אלמוג. השתחרר משירות הקבע ב-2003 והמשיך לשרת במילואים במטה הפיקוד.
במבצע עופרת יצוקה שימש פוגל כמפקד מרכז האש של פיקוד הדרום. הוא ניהל, תיאם ואישר את הפעלת האש הכבדה ברצועה, מסוללות הארטילריה ושאר האמצעים, ועבד בחמ"ל הפיקוד בבאר שבע יחד עם אלוף הפיקוד, יואב גלנט. במהלך תפקידו זה, פיקד פוגל על ירי הארטילריה שסייע לחילוץ של בנו, דור פוגל, מבלי שידע שמדובר בבנו.
גם במבצע עמוד ענן, בנובמבר 2012 שימש פוגל מפקד מרכז האש של פיקוד דרום.
ב-2003 התמודד על ראשות העיר באר שבע, הגיע למקום השלישי לאחר שזכה לכ-15% מקולות הבוחרים. הוא כיהן כחבר מועצת העירייה עד 2005.
בשנת 2007 התמנה כחבר במועצה הממונה בטובא-זנגרייה, וב-2008 מונה לראש המועצה הממונה וסגן יו"ר איגוד הכבאות גליל מזרחי גולן. בתוך שנה מאז נכנס לתפקידו עלה שיעור גביית הארנונה מ-17 אחוזים ל-70 אחוזים ובהמשך עד כמעט 90 אחוזים. את תפקידו זה סיים באוקטובר 2012. בנוסף, מאז שנת 2010 משמש פוגל כמפקד יחידת חילוץ גולן.
בספטמבר 2009 ירו אלמונים לעבר משרדו ושרפו את רכבו. השב"כ התערב בחקירת האירוע, בשל חשש שהירי בוצע בשל תפקידו הצבאי הבכיר.
ב-2017, לקראת הבחירות לרשויות המקומיות, הכריז על מועמדותו לראשות מועצה אזורית מבואות החרמון, אך הסיר את מועמדותו כחודשיים לפני הבחירות.
פוגל נשוי לענת ואב לשלושה בנים.
סולפוניל-אוראה

מנגנון הפעולה

התרופה נקשרת לתעלת אשלגן תלוית ATP שעל ממברנת התא ביתא בלבלב. התרופה חוסמת את תעלות האשלגן מסוג ATP-sensitive K+ channels ומונעת את מעבר האשלגן דרכה. פעילות זאת גורמת לשינוי המתח החשמלי בתא, פתיחת תעלות סידן (תלויות מתח חשמלי) וכניסה של יוני סידן לתוך התא. העלייה בריכוז יוני הסידן מובילה לכך שהגרנולות בהן מאוחסן האינסולין נעות לכיוון קרום התא ומכאן זה מוביל לשחרור של אינסולין מהגרנולות, דרך קרום התא, ישירות אל מחזור הדם. 
מסיבה זאת סולפוניל-אוראה נקראות תרופות המגרות שחרור אינסולין.

תרופות ממשפחת סולפוניל-אוראה

בשיווק של התרופות הללו, נהוג לחלק אותן לשלושה דורות:

תרופות מדור שלישי

Glimepiride (אמאריל, גלימפיריד-טבע)

עלייה במשקל

מחקר ה- UK Prospective Diabetes Study) UKPDS) היה מחקר גדול ואחד מהמחקרים המובילים ביותר בתחום הסוכרת. מחקר זה הראה שמטופלים שקיבלו תרופות ממספחת הסולפוניל-אוראה העלו במשקל במהלך הטיפול התרופתי.
עלייה במשקל נגרמת בשל שחרור אינסולין. אינסולין הוא הורמון אנאבולי, ובתור שכזה הוא גורם לעלייה במשקל. תרופות ממשפחת הסולפוניל-אוראה גורמות לעלייה ברמות אינסולין ומכאן לעלייה במשקל. 
מסיבה זאת של עלייה במשקל ושל היפוגליקמיה, התרופות הללו איבדו מהקסם שלהן והן לא נחשבות יותר כקו טיפול ראשון בסוכרת.

יעילות

במחקר ה-UKPDS, הייתה חלוקה של מטופלים לשתי זרועות של טיפול. הזרוע האינטנסיבית כללה מטופלים שקיבלו טיפול בסולפוניל-אוריאה (chlorpropamide או glibenclamide). תרופות ממשפחת הסולפוניל-אוראה הצליחו להוריד את רמות ההמוגלובין המסוכרר ב-0.4-1.9%. כפי הנראה מרבית התרופות ממשפחה זאת מצליחות להוריד כ-1% מרמות ההמוגלובין המסוכרר. 
כיום קיימות בשוק מספר משפחות של תרופות לטיפול בסוכרת, כך שתרופות ממשפחת הסולפוניל-אוראה אינן תמיד מהוות את הקו השני בנוסף לטיפול במטפורמין. יחד עם זאת, התרופות האלו הן זולות, מה שמסביר עדיין את השימוש הנרחב בהן, למרות תופעות הלוואי שלהן.
זג אדום-מקור

רבייה

הזגים מגיעים לבגרות מינית בגיל שלוש שנים, ובדרך כלל מגדלים צאצא אחד כל שנה. הקן מוקם משורשים ומגבעולי קטניות ואברשיים, ומרופד בצמר או שיער; באזור ההימלאיה, הזגים עשויים להשתמש בצמר טאר ההימלאיה. הקן ממוקם במערה או בסדק בצוק. באזורים שבהם יש אבן חול רכה, הזגים חופרים לעצמם מחילה, עד לעומק של כמטר.
הנקבה מטילה 3–5 ביצים בתטולה, ודוגרת עליהן במשך 17–18 ימים. הגוזלים בוקעים מכוסים בפלומה חומה, והזכר מאכיל אותם. הנקבה מכסה את הגוזלים בגופה במשך כ-10 ימים, ולאחריהם היא והזכר מאכילים את הגוזלים לסירוגין. הגוזלים פורחים מהקן בגיל 31–41 ימים.
גרונם לנדאו

הרב חיים גרונם לנדאו (ה'תרע"א, 1911 - כ"ד בתמוז ה'תשנ"ז, 29 ביולי 1997) היה ראש ישיבת "בית מדרש גבוה לתורה"  בשיקגו, וראש ישיבת הדרום ברחובות. עורך כתבי חמיו הרב צבי פסח פרנק.

ביוגרפיה

נולד בסטרובין לרב העיר, הרב שלמה לנדאו. בצעירותו למד בישיבה קטנה בסלוצק שבראשה עמד הרב אלעזר מנחם מן שך, למד בישיבת קלצק ובישיבת כנסת בית יצחק שבקמניץ אצל רבי ברוך בר ליבוביץ שהיה גם רבו של אביו. בהמשך למד בישיבת מיר ונמנה עם קבוצת-עילית של בחורי הישיבה שעליה נמנו: יונה קרפילוב, לייב מאלין, יצחק חיים קרסניצקי ויחיאל מיכל פיינשטיין, הוא נסע לבריסק עם קבוצת בחורי ישיבת מיר ללמוד מפי "הרב מבריסק", רבי יצחק זאב הלוי סולובייצ'יק.
בשנת ה'תרצ"ו (1936) נישא בירושלים למינה בת הרב צבי פסח פרנק, ושנה לאחר מכן התמנה כראש ישיבה בבית מדרש גבוה לתורה  בסקוקי, שיקגו. הזוג התגורר בארצות הברית והרב לנדאו שימש במקביל לתפקידי ההוראה שלו גם רב בקהילת "עדת ישראל" בשיקגו. הוא היה חבר אגודת הרבנים דארצות הברית וקנדה ובשנות מלחמת העולם השנייה פעל במסדרת ועד ההצלה.
לאחר הקמת מדינת ישראל עלה ארצה והתגורר בתל אביב. תקופה מסוימת שימש רב ברמת השרון. בשנות ה-50 נבחר לנהל ולעמוד בראש ישיבת הדרום שעברה אז למתכונת של ישיבה תיכונית בחסות הסתדרות הרבנים דאמריקה. בשנות ה-80 וה-90 שימש נשיא כולל "הר צבי" בתל אביב ועסק בעריכת כתבי חמיו לדפוס. היה מרבני המזרחי.
רבים מחידושי התורה שלו משוקעים בכתבי חמיו הרב פרנק, בעיקר בסדרת "הר צבי". מאמרים מפרי עטו התפרסמו בכתבי עת תורניים בני התקופה.
רוברטו רוסאלס

קריירת מועדונים

רוסאלס התחיל את הקריירה שלו בקבוצת הנוער של קראקס. ב-30 במאי 2007 רוסאלס חתם לשנתיים בגנט הבלגית. ב-14 ביולי 2007 הוא ערך את הופעת הבכורה שלו בניצחון 0-4 נגד קליפטונוויל במסגרת גביע האינטרטוטו.
ב-30 ביולי 2010 חתם בטוונטה ההולנדית. ב-29 באוגוסט ערך את הופעת הבכורה שלו בטוונטה בניצחון 0-4 נגד אוטרכט. ב-7 בדצמבר 2010 הבקיע בתיקו 3-3 נגד טוטנהאם הוטספר במסגרת שלב הבתים של ליגת האלופות והפך לכדורגלן הראשון מוונצואלה שמקביע במפעל.
ב-9 ביולי 2014 חתם ל-3 שנים במאלגה מהלה ליגה. ב-23 באוגוסט 2014 ערך את הופעת הבכורה שלו בקבוצה בניצחון 0-1 נגד אתלטיק בילבאו.
עם ירידת הליגה של מלאגה בסיום עונת 2017/2018 הושאל רוסאלס לאספניול לשנה אחת.
ב-24 ביולי 2019, רוסאלס חתם בלגנס לשנתיים עם אופציה נוספת.

קריירה בינלאומית

ב-28 במרץ 2007 ערך את הופעת הבכורה שלו בנבחרת ונצואלה בניצחון 0-5 נגד ניו זילנד. רוסאלס השתתף עם הנבחרת בקופה אמריקה בשנים: 2011, 2015 ו-2016. נכון לאוקטובר 2016 לרוסאלס יש 68 הופעות במדי הנבחרת והוא מדורג תשיעי ברשימת שיאן ההופעות של הנבחרת בכל הזמנים.
החזית הצפונית (ברית המועצות)

היסטוריה

ב-24 ביוני 1941 הוקמה החזית הצפונית, על בסיס המחוז הצבאי לנינגרד, ולמפקדה מונה מרקיאן פופוב. החזית לחמה בגזרה הצפונית במבצע ברברוסה, וב-23 באוגוסט 1941 פוצלה לחזית לנינגרד ולחזית קרליה.